Nakon dot.com-a, dot.xxx? (27/3/04) - 2004-03-27
Na Internetu najbolje "prolazi" pornografija, na kojoj se godišnje zarade oko dvije milijarde dolara. Mnogi smatraju da bi se pornograf
Od svega što se prodaje na Internetu, najbolju zaradu donosi – pornografija. Pornografski web sajtovi zarađuju godišnje i do dvije milijarde dolara. No, nedavno se pojavila ideja, koja bi na Internetu mogla znatno ograničiti pornografske sadržaje. Čak i zakleti protivnici pornografije, koji čini čak polovinu ukupnog prometa na Internetu, shvaćaju da elektronsku pornografiju neće biti lako eliminirati. Zato se sve češće čuju prijedlozi da se pornografija ograniči na vlastitu Internet domenu, na kojoj bi je korisnici takvih sadržaja mogli lako pronaći. Ideju o novoj domeni za pornografiju promiče Internet poduzetnik Stuart Lawley, Britanac koji živi na Floridi. Umjesto domena kao što su točka-com ili točka-org, sajtovi i e-mail adrese škakljivog sadržaja završavale bi s točka-xxx. U Americi se, naime, pornografski filmovi i drugi materijali označavaju s x-om. Stuart Lawley opravdava ideju na ovaj način: "Time ćemo zaštititi obitelji i djecu, a vlasnicima takvih sajtova omogućit ćemo da se bolje organiziraju i da sami reguliraju svoje aktivnosti." Ovu ideju podržava i David Evangelista, izvršni direktor vladine radne skupine za borbu protiv kriminala na Internetu. Jedan od njezinih ciljeva su vlasnici web sajtova s dječjom pornografijom. Da bi na svoje sajtove privukli djecu oni se često služe lažnim predstavljanjem i drugim prijevarnim strategijama, primjerice, koriste imena iz crtanih filmova. Ipak, David Evangelista pokušava nagovoriti lokalne vlasti u Americi da u Kongresu lobiraju za novu pornografsku domenu. Jedini uvjet je da se svi vlasnici pornografskih sajtova moraju preseliti u novu domenu. "Ukoliko sve ostane na dobrovoljnoj bazi, oni koji danas varaju djecu će ostati gdje su i nastavit će raditi što rade - i ne bismo postigli ništa. No, ukoliko nova domena postane obavezna, pornografski će se sajtovi moći blokirati – od strane roditelja, škola ili knjižnica" - kaže David Evangelista. Neki vlasnici porno-sajtova u načelu se slažu s idejom o novoj domeni, ali kako kaže odvjetnik Jonathan Katz, ne žele biti prisiljeni na selidbu u "pornografski geto". Odvajanje erotskih od drugih sadržaja na Internetu, kaže on, predstavljalo bi ograničenje slobode govora i izložilo vlasnike takvih sajtova progonima. Parry Aftab je izvršna direktorica web sajta Wired Safety, koji razotkriva prevarante, hakere i kradljivce identiteta na Internetu. Ideju o porno-domeni pozdravlja kao vrlo dobru. "Najvažnije bi bilo da se uvedu pravila koja bi oni koji žele koristiti novu domenu morali poštivati – na primjer, ne bi smjeli masovno slati pornografske reklamne elektronske poruke, ne bi se smjeli pretvarati da su Disney, ne bi smjeli prikazivati pedofilske sadržaje." Ipak ima i onih koji strahuju da bi zasebna porno-domena zapravo mogla biti shvaćena kao prešutni pristanak na postojanje one najtvrđe pornografije te dječje pornografije u elektronskom prostoru. Prije tri godine, privatna međunarodna organizacija ICANN, koja odobrava nove web adrese odbacila je ideju o točka-xxx domeni. Da bi danas ta ideja postala stvarnost, ICANN bi morao promijeniti svoj stav, a to je za sada neizvjesno.